“Ǎ mɔ̂n mod, kɔ́bɔ́gɔ ai bə́nyiá bodo mvíē yā Ísraɛ̂l, ó kad bɔ́ naa: Éyə Ǹtondôbə Zambá ā kɔ́bɔ̄ ná: Yə mǐ sɔ́ naa myǎzu ma sílī mīńsílí ? Sɔŋ hə enyiŋ dzáma ! Mǎyǐ kig yə́bə̄ mīńsílí myáán, Ǹtondôbə Zambá énye a kɔ́bɔ. 4Ngǎ wayəan bɔ́ tsíg ǹtol ? Owé, wayəan tsíg ńtōl, «Ǎ mɔ̂n mod ? Lə́dégē bɔ́ bə̄bə̂ bə́ mǎm bēsīā bábán. 5Wayi bɔ́ kǎd naa: Éyə Ǹtondôbə Zambá ā kɔ́bɔ̄ nâ: Ámōs mə̄ ngátɔ́b Ísraɛ̂l, á mə̄ ngásám wɔ́ wámā áyɔ̌ŋ yā ndá Yākɔb, ńdɔ mə ngábɔ̄ nâ bə́ yəm ma á ńnam Égîptɛn, ńdɔ mə ngásám wɔ́ wámā ábə̄ bɔ́, ma nâ: "Mə nə Ǹtondôbə Zambá wāān." 6Amǒs tē, ńdɔ mə ngásám wɔ́ ábə̄ bɔ́, mə kaní sɔŋ nə́ mayi bɔ́ kūlī á ńnam Égîptɛn, mə́ kə́ ai bɔ́ á ńnam mǎmēn mə ngáfə́b ósúsúa ású dábán, ńnǎm yā wáfúguzu ai wé: ńnam wádaŋ nyəb a lodo miǹnam mísə. 7Ńdɔ mə ngádzó ai bɔ́ nâ: Manágán woa á fyɛ́ é nyīē byə́m yā byádug mís máán, tə myǎbɔli mínā bə́bēn ai bəzəzə̌ bəzambá yā Égîptɛn, mǎ mə̄ nə́ Ńtondôbə, Zambá wāān. 8Á kə̄ kwī, ńdɔ̄ bə́ ngángan, təge ma wóg, təge ai ényɔ́ a dzoge é nyīē byə́m yā é dugu mís mábán; təge dzoge bəzəzə̌ bəzambá yā Égîptɛn. Ńdɔ ǹtsogán ó ngāsɔ́ mā nâ mə́ tam bɔ́ kúb ólūn wámā á nyɔ́l, á zāŋ ǹnam Égîptɛn. 9Hədá ńdɔ mə ngákám dzwé dáma, mə bɔ̌ nə̄ lə́ bɔ təge sámā á mís mə́yɔ̌ŋ yā bə́ ngábə́ tɔá ai mɔ́, á mə̄ ngálə́de mǎmēn á mís mábán, éyɔŋ mə kúligi bɔ́ á ńnam Égîptɛn. 10Mə ngákúlī bɔ́ á ńnam Égîptɛn mə́ kə́lə́ ai bɔ́ á ńkōd ńnam. 11Ńdɔ mə ngávə́ bɔ məmvéndé máma, mə bɔ̌ fə̄ nâ bə́ yəm mətum máma, émá mábɔ̄ nâ é mod ǎ wulu anə́ másílī á nyiŋ ḿbəŋ. 12Mə́ kə̌ bēn kwí é vóm yə̄ nâ mavə́ bɔ bəsábad báma anə́ ndəm á zāŋ bíā bɔ́, ású yə̄ nâ bə́ yəm nâ ma, Ǹtondôbə, mǎ māfúbū bɔ́.